Folkeskolelæreren Michael Bauer, som han kjente fra årene som prest i Nürnberg, hadde formidlet kontakt mellom Rittelmeyer og Rudolf Steiner i 1910. I 1922 stod Rittelmeyer i spissen for en gruppe på 45 hovedsakelig yngre prester og prestestudenter som bad Steiner om hjelp til å fornye det religiøse livet. De var del av en bredere kulturell strømning i tiden like etter første verdenskrig som følte at den gamle verden lå i ruiner og som ønsket en samfunnsfornyelse, en strømning som også fant uttrykk ikke minst i kunstlivet. Dette førte til etableringen av Kristensamfunnet som en kristen reformbevegelse i Goetheanum utenfor Basel i 1922; blant de første prestene var det tre kvinner, noe som den gangen var svært radikalt. Rittelmeyer ledet Kristensamfunnet fra etableringen til sin død i 1938.